ОБЯСНИТЕЛЕН МЕМОРАНДУМ

1. Предмет на предложението

Настоящото предложение се отнася до позицията, която да бъде заета от името на Съюза в рамките на Комитета по търговията, създаден съгласно член 15.1 от Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на изменението на допълнения 2-В-2 и 2-В-3 от приложение 2-В към споразумението.

2. Контекст на предложението

2.1. Споразумение за свободна търговия ЕС—Република Корея

Споразумението за свободна търговия между Европейския съюз и неговите държави членки, от една страна, и Република Корея, от друга страна („страните“, „ССТ“ или „споразумението“) е първото търговско споразумение на Европейския съюз от ново поколение, а също така първото споразумение, сключено с държава от Азия. Целта на споразумението е да даде тласък на двустранната търговия и икономическия растеж както в ЕС, така и в Корея.

Споразумението, което бе сключено от Съюза на 1 октомври 2015 г.[[1]](#footnote-1), се прилага от 1 юли 2011 г.[[2]](#footnote-2)

2.2. Комитет по търговията

Комитетът по търговията, създаден по силата на член 15.1 от споразумението, може да реши да измени допълнения 2-В-2 и 2-В-3 от приложение 2-В към споразумението в съответствие с член 15.5.2 от споразумението.

2.3. Предвиден акт на Комитета по търговията

Член 3, буква г) от приложение 2-В към споразумението оправомощава страните да преразглеждат допълнения 2-В-2 и 2-В-3 от приложение 2-В най-малко веднъж на всеки три години от влизането в сила на споразумението с оглед разширяване на приемането на изделия съгласно посоченото в буква a) от същия член, като вземат под внимание развитието на нормативната уредба, което може да е настъпило в международен план или във всяка от страните. В него се уточнява също така, че всички решения за изменение на допълнения 2-В-2 и 2-В-3 се вземат от Комитета по търговията.

3. Позиция, която трябва да се заеме от името на Съюза

Договорите предоставят на Съюза изключителна компетентност по отношение на общата търговска политика, която включва самостоятелната търговска политика на Съюза, а също така сключването на международни търговски споразумения. Като се има предвид, че предвиденият акт води до задоволително функциониране и ефективно прилагане на ССТ, приемането на предвидения акт съответства на целите на търговската политика на Съюза.

4. Правно основание

4.1. Процесуалноправно основание

4.1.1. Принципи

В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

Понятието „актове с правно действие“ включва актове с правно действие по силата на нормите на международното право, които уреждат съответния орган.

4.1.2. Приложение в конкретния случай

Комитетът по търговията е орган, създаден по силата на споразумение, а именно Споразумението за свободна търговия между Европейския съюз и неговите държави членки, от една страна, и Република Корея, от друга страна.

Актът, който Комитетът по търговията има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 15.5.2 от ССТ.

Предвиденият акт не допълва, нито изменя институционалната рамка на споразумението.

Поради това процесуалноправното основание за предложеното решение е член 218, параграф 9 от ДФЕС.

4.2. Материалноправно основание

4.2.1. Принципи

Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

4.2.2. Приложение в конкретния случай

Предвиденият акт преследва цели и съдържа части в областта на общата търговска политика. Тези елементи на предвидения акт са неразривно свързани, без никой от тях да е акцесорен по отношение на другия.

Поради това материалноправното основание за предложеното решение включва следните разпоредби: член 207 от ДФЕС.

4.3. Заключение

Правното основание на предложеното решение следва да бъде член 207 във връзка с член 218, параграф 9 от ДФЕС.

5. Публикуване на предвидения акт

Тъй като актът на Комитета по търговията ще измени допълнения 2-В-2 и 2-В-3 от приложение 2-В към споразумението, е целесъобразно след приемането му той да бъде публикуван в Официален вестник на Европейския съюз.

2019/0134 (NLE)

Предложение за

РЕШЕНИЕ НА СЪВЕТА

относно позицията, която да бъде заета от името на Европейския съюз в рамките на Комитета по търговията, създаден със Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на изменението на допълнения 2-В-2 и 2-В-3 от приложение 2-В към споразумението

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207, параграф 3 и член 207, параграф 4, първата алинея във връзка с член 218, параграф 9 от него,

като взе предвид предложението на Европейската комисия,

като има предвид, че:

(1) Споразумението за свободна търговия между Европейския съюз и неговите държави членки, от една страна, и Република Корея, от друга страна („страните“, „ССТ“ или „споразумението“), подписано на 6 октомври 2010 г., беше сключено от Съюза с Решение (ЕС) 2015/2169 на Съвета от 1 октомври 2015 г. То се прилага от 1 юли 2011 г.[[3]](#footnote-3)

(2) С член 15.1 от споразумението се създава Комитет по търговията, който може, *inter alia*, да обсъжда предприемането на изменения към споразумението или да изменя разпоредби на споразумението в случаи, които са изрично предвидени в споразумението. В член 15.5.2 от споразумението се посочва, че Комитетът по търговията може да реши да измени приложенията, допълненията, протоколите и бележките към споразумението чрез решение, което подлежи на съответните приложими законови изисквания и процедури на страните.

(3) Член 3, буква г) от приложение 2-В към споразумението оправомощава страните да преразглеждат допълнения 2-В-2 и 2-В-3 от приложение 2-В най-малко веднъж на всеки три години от влизането в сила на споразумението с оглед разширяване на приемането на изделия съгласно посоченото в буква a) от същия член, като вземат под внимание развитието на нормативната уредба, което може да е настъпило в международен план или във всяка от страните. В него се уточнява също така, че всички решения за изменение на допълнения 2-В-2 и 2-В-3 се вземат от Комитета по търговията.

(4) От началото на прилагането на Споразумението за свободна търговия през септември 2010 г. техническите регламенти, посочени в допълнения 2-В-2 и 2-В-3 от приложение 2-В към споразумението, както и някои от обхванатите продукти, претърпяха промени. С цел да се вземат предвид тези промени ЕС и Корея измениха техническите регламенти, като в същото време запазиха равнището на достъп до пазара, обхванато от член 1.2 от приложение 2-В към Споразумението.

(5) Поради това е целесъобразно да се определи позицията на Съюза по отношение на изменението на допълнения 2-В-2 и 2-В-3 от приложение 2-В към Споразумението,

ПРИЕ НАСТОЯЩОТО РЕШЕНИЕ:

Член 1

Позицията, която трябва да се заеме от името на Съюза в рамките на Комитета по търговията, създаден съгласно член 15.1 от Споразумението за свободна търговия между Европейския съюз и неговите държави членки, от една страна, и Република Корея, от друга страна, по отношение на изменението на допълнения 2-В-2 и 2-В-3 от приложение 2-В към споразумението, се основава на проекта на решение на Комитета по търговията, приложен към настоящото решение.

Член 2

Адресат на настоящото решение е Комисията.

Съставено в Брюксел на […] година.

 За Съвета

 Председател

1. Решение (ЕС) 2015/2169 на Съвета от 1 октомври 2015 г. за сключване на Споразумението за свободна търговия между Европейския съюз и неговите държави членки, от една страна, и Република Корея, от друга страна (ОВ L 307, 25.11.2015 г., стр. 2). [↑](#footnote-ref-1)
2. Споразумение за свободна търговия между Европейския съюз и неговите държави членки, от една страна, и Република Корея, от друга страна (ОВ L 127, 14.5.2011 г., стр. 6). [↑](#footnote-ref-2)
3. Известие относно временното прилагане на Споразумението за свободна търговия между Европейския съюз и неговите държави членки, от една страна, и Република Корея, от друга страна, ОВ L 168, 28.6.2011 г., стр. 1. [↑](#footnote-ref-3)